Ritratt: Facebook - St. Croix Hospice  Meta Frankie King ta' 97 sena żżewġet lir-raġel tagħha Royce fis-16 Settembru, 1944 ma kellhiex libsa tat-tieġ għall-okkażjoni. Għaddew is-snin u l-familja ta' King kibret u xterdet. Iżda Frankie, ta' mara li hi, dejjem xtaqet tfakkar dan il-jum speċjali f'ħajjitha billi tilbes il-libsa tat-tieġ. Għalkemm għaddew 77 sena mill-jum tat-tieġ tagħha, fl-aħħar il-ħolma tagħha saret realtà. Il-mara bħalissa tgħix fis-St. Croix Hospice fl-Istat ta' Iowa fl-Istati Uniti. Id-direġenti tal-post saru jafu bix-xewqa ta' Frankie u għalhekk ħasbulha biex jerġgħu jagħmlu ċ-ċerimjonja tat-tieġ tagħha u b'hekk hija jkollha l-opportunità li għall-okkażjoni tilbes il-libsa tat-tieġ, anki wara tant snin. Fil-fatt iċ-ċerimonja saret fl-25 ta' Settembru li għadda u li matulha anki kien hemm fotografu. Jingħad li kulmin kien preżenti ma setax iwaqqaf id-dmugħ minn għajnejh. Sue Bilodeau, bint Frankie, għenet lil ommha tilbes għall-okkażjoni. Hija qalet li għajnejn ommha kienu jixegħlu bil-ferħ u xtaqet li kulħadd seta' jara fuq wiċċha l-ferħ li kienet tħoss dak il-ħin. Ir-raġel tagħha kien jistenniha fuq altar li tħejja apposta liebes l-uniformi tal-Forzi tal-Ajru kif kien jilbisha fl-1944. Waqt li l-mara mxiet lejn żewġha li għandu kważi 80 sena, fl-isfond taċ-ċerimonja kienet għaddejja mużika mis-snin Erbgħinijiet. Sue Bilodeau kitbet li hija ma setgħetx tirringrazzja biżżejjed lil dawk tal-Hospice biex il-ħolma ta' ommha setgħet issir ta' vera. "Issa għalija hu biżżejjed li niftakar f'wiċċ ommi meta rajtha tħares lejn il-mera qabel ma ħarġet biex tiltaqa' ma' missieri," kitbet. "Qatt mhu se ninsa t-tbissima ta' missieri meta ra lil ommi bil-libsa sabiħa tat-tieġ li kienet liebsa." Ritratt: Facebook – La Croix Hospice